Terdoodveroordeelde pleeg selfmoordBilly Slagle ‘n Moordenaar wat Woensdag in Ohio, Amerika tereggestel sou word, is Sondag dood aangetref in sy sel. “Billy Slagle (44) is Sondagoggend omstreeks 05:00 plaaslike tyd dood aangetref in sy sel by die Chillicothe-gevangenis,” het JoEllen Smith, woordvoerder van die tronk, gesê. “Hy is binne ‘n uur dood verklaar.” Smith sê Slagle het homself opgehang en ‘n ondersoek sal gedoen word om te bepaal hoe hy die materiaal in die hande gekry het om selfmoord te pleeg. Slagle is ter dood veroordeel nadat hy sy buurvrou, Mari Anne Pope, tydens ‘n rooftog in 1987 met ‘n skerp voorwerp doodgesteek het. Daar was twee kinders teenwoordig. Die staatsaanklaer in Cleveland het die Ohio-paroolraad versoek om Slagle se lewe te spaar. Tim McGinty, aanklaer van Cuyahoga County, het gesê dit is onwaarskynlik dat ‘n jurie Slagle deesdae ter dood sal veroordeel. Slagle se prokureur het verlede week aangevoer dat ‘n jurie nooit die kans gehad het om die volle besonderhede van sy moeilike kinderdae aan te hoor nie.